‘Bygeloof’ glo rede vir kinders se ontvoeringDie baba wat ontvoer is. Foto: Verskaf Die ontvoering van ŉ baba en ŉ tienermeisie verlede week uit hul woonplek naby Witbank in Mpumalanga hou moontlik verband met “bygelowige oortuigings”. Maroela Media het vroeër berig die kinders, Gabisile Shabani, ŉ 14 jarige albino-meisie, en Nkosikhona Ngwenya, 15 maande oud, is verlede Sondag in die vroeë oggendure by ŉ huis in Vosman ontvoer waar ŉ 50-jarige vrou saam met haar kinders en kleinkinders woon. Drie verdagtes het toegang tot die huis verkry deur die sit-en-eetkamer se venster te breek. Die vrou en haar 18-jarige dogter het die geraas gehoor en gaan ondersoek instel, waarna ŉ vuurwapen op hulle gerig is. Hulle is dadelik beveel om stil te bly. Die verdagtes het toe vir Gabisile en Nkosikhona uit verskillende kamers gegryp en in die donker op die vlug geslaan en verdwyn. Volgens Lindiwe Ntshalintshali, Witbank se burgemeester, is Nkosikhona glo verkeerdelik geteiken. “Gabisile leef met albinisme en die vermoede bestaan dat die ontvoerders Nkosikhona verwar het met ŉ ander baba van dieselfde familie wat ook albinisme het,” het Ntshalintshali gesê. “Daar is stories dat mense wat met albinisme leef vermoor word vir hul liggaamsdele. Hierdie kinders het ŉ reg om te lewe net soos ander kinders. Die valse geloof dat hul liggaamsdele buitengewone magte het, moet uitgewis word. Albinisme is ŉ geneties-geërfde toestand.” Ntshalintshali het ŉ beroep op kerke, nieregeringsorganisasies en ander instellings gedoen om Gabisile en Nkosikhona in hul gebede te hou. Brig. Leonard Hlathi, provinsiale polisiewoordvoerder, het Dinsdagaand gesê die kinders is steeds nie opgespoor nie en die soektog duur voort. Die polisie ondersoek ŉ saak van huisbraak en ontvoering. Die meisie wat ontvoer is. Foto: Verskaf